DA Den Europæiske Unions Tidende CE 84/427

(2004/C 84 E/0497)

SKRIFTLIG FORESPØRGSEL E-0537/04

af Marco Cappato (NI) til Kommissionen

(24. februar 2004)

Om: Esperantos rolle i forbindelse med en effektiv opretholdelse af ligheden mellem sprogene

Under forhandlingerne om betænkningen af Prets (A5-0477/2003) i Strasbourg den 13. januar udtalte medlem af Kommissionen, Viviane Reding, at »flersprogetheden omfatter også sprog, som ikke er officielle, men bestemt ikke esperanto, da vi har tilstrækkeligt med levende sprog, som er i vanskeligheder, til, at vi desuden har behov for at skabe kunstige sprog.«

I de sidste 115 år har millioner af mennesker talt, og taler fortsat esperanto, som i dag er et fuldt udviklet sprog, der har brugere i hele verden og rummer en lang række udtryksformer. Der er derfor ikke tale om at »skabe« et nyt sprog, og slet ikke et »kunstigt«.

I 1954 anerkendte Unescos generalforsamling, at esperanto var i overensstemmelse med organisationens mål og idealer, og i 1985 rettede generalforsamlingen en appel til medlemsstaterne og de internationale organisationer om at fremme undervisningen i esperanto i skolerne, samt at anvende det i internationale anliggender.

Det engelske sprog har en betydelig styrkeposition i Europa, idet det er fremherskende på det europæiske marked for kulturproduktion og inden for kommerciel rådgivning, ligesom Kommissionens hidtidige sprogpolitik hele tiden har været karakteriseret af manglende effektivitet.

På hvilken måde vil Kommissionen opretholde den sproglige og kulturelle mangfoldighed i Europa?

Hvilke kriterier vil Kommissionen benytte ved en evaluering af sin egen sprogpolitik?

Vil Kommissionen tilskynde medlemsstaterne — eller selv gøre en indsats — for at imødekomme appellen fra Unesco (23 C/114) om »at indføre et forskningsprogram vedrørende spørgsmålet om sprog og om esperanto i deres skoler og højere læreanstalter«?

Svar afgivet på Kommissionens vegne af Viviane Reding

(19. marts 2004)

I overensstemmelse med EF-traktatens artikel 149 giver Kommissionen støtte til tilegnelse og udbredelse af medlemsstaternes sprog. Fremme af den sproglige og kulturelle mangfoldighed i Europa har fået et stort løft i forbindelse med det europæiske sprogår, som i samarbejde med Europarådet blev afholdt i 2001. Efter dette vellykkede initiativ vedtog Kommissionen i juli 2003 en ambitiøs handlingsplan om sprogtilegnelse og sproglig mangfoldighed (2004-2006). (1)

Med hensyn til opfordringen fra De Forenede Nationers organisation for uddannelse, videnskab og kultur (Unesco) om at fremme undervisningen i esperanto i skolerne må Kommissionen gøre det ærede parlamentsmedlem opmærksom på, at Fællesskabet i henhold til EF-traktaten på undervisningsområdet intervenerer »med fuld respekt for medlemsstaternes ansvar for undervisningsindholdet og opbygningen af uddannelsessystemerne samt deres kulturelle og sproglige mangfoldighed«.

Kommissionen er åben for samarbejdet med Unesco, men planlægger ikke særlige initiativer med henblik på »at indføre et forskningsprogram vedrørende spørgsmålet om sprog og om esperanto i deres skoler og højere læreanstalter«.

(1) KOM(2003)449 endelig udg. Dokumentet findes desuden på internettetadressen: http://europa.eu.int/comm/education/policies/lang/languages/actionplan_da.html